KIRJALLINEN KYSYMYS E-1010/00

esittäjä(t): Cristiana Muscardini (UEN) komissiolle

(31. maaliskuuta 2000)

Aihe: Aids-epidemian torjunta Afrikassa

Aidsin leviämistä Afrikassa ja sen tuhoisia seurauksia Saharan eteläpuolisessa Afrikassa koskevat luvut ovat vaikuttavia. Maailman 33,6 miljoonasta aidsiin sairastuneesta 23,3 miljoonaa on Saharan eteläpuolisen Afrikan asukkaita. Epidemia on jo tappanut Afrikassa 13,7 miljoonaa ihmistä (kymmenen kertaa enemmän kuin alueen sodat), ja se on tehnyt orpoja 10 miljoonasta lapsesta. Vuoden 2000 lopussa tämä luku tulee olemaan 13 miljoonaa.

Sen jälkeen kun YK:n pääsihteeri totesi, että aids on kuin 2000-luvun rutto Afrikassa ja että on ryhdyttävä välittömästi ehkäiseviin toimiin, tuottamaan edullisia lääkkeitä ja pitämään niiden jakelua ensisijaisen tärkeänä, YK:n turvallisuusneuvosto myönsi vielä 100 miljoonaa dollaria aidsin torjuntaan.

1. Missä määrin EU osallistuu aidsin torjuntaan?

2. Mihin valtioihin EU:n apu on suunnattu?

3. Onko tämän avun hallinnoinnin ja tehokkuuden seurantaan olemassa välineet?

4. Ottaen huomioon tämän Saharan eteläpuolisen Afrikan tragedian mittasuhteet eikö torjuntatoimet olisi keskitettävä kyseiselle alueelle?

5. Onko EU:n ja muiden kansainvälisten järjestöjen välillä yhteistyötä aidsin torjunnan järjestelmälliseksi koordinoinniksi Afrikassa?

Poul Nielsonin komission puolesta antama vastaus

(12. toukokuuta 2000)

Komissio on erittäin huolissaan hi-viruksen (human immunodeficiency virus) ja aidsin (acquired immune deficiency syndrome) leviämisestä hälyttävästi Afrikassa ja on viime vuosina pyrkinyt kahden tärkeän völineen avulla aktiivisesti kehittämään yhteistyötä epidemioista eniten kärsivien maiden kanssa. Hi-virusta ja aidsia koskeviin toimiin kohdennettiin Euroopan kehitysrahastosta (EKR) rahoitetuista ohjelmista varainhoitovuonna 1999/2000 yhteensä 30 miljoona euroa. EKR:n ohjelmista tuetaan myös terveydenhoitojärjestelmien kehittämistä, mikä perustuu ajatukseen siitä, että pitkäaikainen tuloksellisuus hi-viruksen ja aidsin ehkäisyssä ja hoidossa edellyttää myös monialaista lähestymistapaa. Vuonna 1999 erityisestä hi-virusta, aidsia ja väestöä koskevasta budjettikohdasta sidottiin hi-virusta ja aidsia koskeviin toimiin 16,5 miljoonaa euroa, josta yli 50 prosenttia myönnettiin Afrikkaan. Vuonna 2000 kohdennetaan 20 miljoonaa euroa toimiin, joilla parannetaan terveyspalvelujen saatavuutta sukupuolitautien ja lisääntymisen alalla, ehkäistään hi-viruksen siirtymistä äidiltä lapselle, kehitetään taloudellisesti toteuttamiskelpoisia tapoja hi-virusta kantavien tai aidsia ja sukupuolitauteja sairastavien perushoidon turvaamiseksi, lisätään mahdollisiin aids-rokotteisiin liittyvien taloudellisten ja kansanterveydellisten näkökohtien tuntemusta ja kehitetään alakohtaisia strategioita, jotta mikrobisidituotteet saataisiin kaikkein heikoimmassa asemassa olevien naisten saataville kehitysmaissa.

Komissio on lisäksi vastannut myöntävästi Afrikan kumppanuutta koskevaan Yhdistyneiden Kansakuntien vetoomukseen vuodeksi 2000. Kumppanuuden tarkoituksena on poliittisen johdon vahvistaminen ja laaja hi-viruksen ja aidsin vastainen toiminta Afrikassa. Komissio on myös allekirjoittanut tämän alan erityistoimia koskevan 20 miljoonan euron sopimuksen Afrikan, Karibian ja Tyynenmeren (AKT) valtioiden kanssa.

Komissio osoittaa suurimman osan tämän alan määrärahoista Afrikkaan, mutta yhtyy muiden kumppanien käsitykseen siitä, että ennen epidemiavaihetta tehtävä ehkäisy muun muassa Aasian ja Latinalaisen Amerikan maissa on edelleen olennainen tekijä pyrkimyksissä vaikuttaa taudin levinneisyyteen maailmanlaajuisesti.

Komission myöntämää tukea valvotaan säännönmukaisesti. Kaksi huomattavaa arviointia on jo tehty vuosina 1993 ja 1997. Kolmas arviointi alkoi vuonna 1999, ja siinä tarkoituksena on tarkastaa kaikki terveysalan toimet.

Komissio toimii hyvin kiinteässä yhteistyössä Yhdistyneiden Kansakuntien kanssa, erityisesti hi-virusta ja aidsia koskevassa yhteisessä yhteisrahoitetussa YK:n ohjelmassa (UNAIDS) ja Maailman terveysjärjestön (WHO) kanssa, sekä myös Yhdysvaltojen kansainvälisen kehityksen toimiston (USAID) ja maailmanpankin kanssa. Komissio osallistuu kaikkien kansainvälisten kumppanien kanssa tärkeisiin keskusteluihin, jotka liittyvät huumeiden saatavuuteen laajalla tekijän- ja teollisoikeuksien kauppaan liittyviä näkökohtia (TRIPs) koskevan sopimuksen soveltamisalalla sekä lääketeollisuuden kanssa käytävien neuvottelujen kautta.

Solidaarisuuden lisäämisestä aidsin torjunnassa kehitysmaissa Euroopan parlamentille ja neuvostolle annetussa tiedonannossa(1) korostetaan komission sitoutumista yhteistyön vahvistamiseen kaikkien alan yksityisten ja julkisten toimijoiden kanssa hoitoonpääsyn parantamiseksi ja uusien mekanismien kehittämiseksi rahoituksellisen yhteisvastuun lisäämistä varten.

Komissio on viime vuosien aikana järjestänyt ja rahoittanut hyvin merkittäviä tutkimuksia alaa koskevan puiteohjelman yhteydessä. Viimeisimmästä tutkimuksesta käy ilmi hi-viruksen leviäminen hyvin nuorten naisten keskuudessa Itä-Afrikassa. Lisäksi rokotetutkimuksia on lisätty huomattavasti, ja tämän vuoden alussa esiteltiin hiv-rokoteyhdistelmä, joka on syntynyt yhteisön ja monien kumppanien välisenä yhteistyönä ja jonka arvo on noin 20 miljoonaa euroa. Yhteisön laajassa tutkimuksessa on kehitetty

mikrobisidituotteita lisäkeinoksi, jolla naiset voivat ehkäistä hi-viruksen tartuntaa. Lisäksi tutkitaan järjestelyjä tuberkuloosin torjumiseksi; tuberkuloosi on pääasiallisin aidsiin liittyvä kuolinsyy.

(1) KOM(98) 407.